เคาะแนวต้าน SET พรุ่งนี้ 1,585 จุด จับตาปัจจัยกรีซ ตัวชี้นำทิศทางตลาด
บล.กรุงศรี มองแนวโน้มการลงทุนพรุ่งนี้ (22 เม.ย.) ขึ้นอยู่กับกระแสข่าวเรื่องของกรีซ หากออกมาในเชิงบวกจะเป็นผลดีต่อตลาด แต่หากไม่มีความช่วยเหลือกรีซเพิ่มเติม มีโอกาสที่จะปรับตัวลง พร้อมให้แนวรับ 1,560 จุด ส่วนแนวต้าน 1,585 จุด
21 เม.ย. 2558

นายธนเดช รังษีธนานนท์ ผุ้อำนวยการฝ่ายวิเคราะห์หลักทรัพย์ บล.กรุงศรี เปิดเผยถึงตลาดหุ้นไทยวันนี้ (21 เม.ย.) ถือว่าปรับตัวขึ้นได้ดี เป็นไปในทิศทางเดียวกับตลาดหุ้นอื่นในภูมิภาคเอเชียส่วนใหญ่อยู่ในแดนบวกรับ Sentiment จากจีนที่คาดหวังผลการกระตุ้นเศรษฐกิจ หลังจากปรับลดอัตราการกันสำรองของธนาคารพาณิชย์ (RRR) ทำให้แบงก์สามารถปล่อยกู้ได้มากขึ้น
อย่างไรก็ตาม ต้องติดตามวันศุกร์นี้ผลการเจรจาระหว่างสหภาพยุโรปกับกรีซจะมีการให้ความช่วยเหลือหรือไม่ เพราะใกล้กำหนดชำระหนี้ของกรีซแล้ว รวมทั้งติดตามการประกาศผลประกอบการบริษัทจดทะเบียนทั้งในบ้านเราและสหรัฐ ซึ่งช่วงนี้ก็ถือว่าเป็น Earning Season ที่บริษัทต่างๆ จะทยอยประกาศงบฯออกมา
แนวโน้มการลงทุนในวันพรุ่งนี้ (22 เม.ย.) ทิศทางตลาดขึ้นอยู่กับกระแสข่าวเรื่องของกรีซ หากออกมาในเชิงบวกจะเป็นผลดีต่อตลาด แต่หากไม่มีความช่วยเหลือกรีซเพิ่มเติม ตลาดก็มีโอกาสที่จะปรับตัวลงได้ด้วยเช่นกัน พร้อมให้แนวรับ 1,560 จุด ส่วนแนวต้าน 1,585 จุด
 
ที่มา: สำนักข่าวอินโฟเควสท์